KREYOLAD 389 - Le blog de jude duranty\n<< Bel poveb kréyol 168 Bel poveb kréyol 167 >>\n26 octobre 2011 3 26 /10 /octobre /2011 14:18\nToto té lé dépozé an propozision lwa Lasanblé Nasional, pou di konmkwa niawout épi bonbon ni trop sik.\nMarilis koumansé pa panché ko’y asou sa pou di misié ka fè trop sik épi sa. I mandé sé dépité group li a pa voté sa.\nPandan tan an, lè’w bien gadé bon moun an péyi a ka soufè épi sik, é man pé di zot sé pa sik yo ka fè. Tianmay ka vini boulot, fanm ka grosi, boug ni gro bouden ek anlo granmoun ka jik ped janm yo, klik.\nDépi yo tann palé di sa, ni madanm ka fè bon sik lè ou mété titak sik adan kafé’w. Lot jou madanm mwen di mwen i pa ka bwè vizou, I té lé mwen bwè kafé san sik. Man di’y :\n- Asé fè sik ! sa ka fè mwen chonjé trop, lè man té ka pran pij oben lok. Man pé di zot sé pa ti-sik man té ka fé pou mwen té sa valé sa.\nSé jou-tala yo di pa ni lajan, mé man ka wè moun ka fè bon sik. Lasimenm pasé Latriom té plen bakfoul épi Bèn, an boug ki sou. Mé i pa té boulé toutafetman pas pri sé biyé’y la té a 45 éro. Ni an madanm ki fè bon sik pas i pa jwenn tiké. Lè i alé anba kwi a pou té wè Marcé, ankò pli mal. Sé té sòti an sann tonbé dan difé. I pa jwenn tiké non pli, sé pa ti sik manzel fè. I jik di Marcé, sé fanmi’y li, mé i rété déwò kanmenm.\nNi an boug ki di SeLe ka fè bon sik épi lajan Laréjion-an. Asiparé komkidiré misié té ké lé pran dé étaj adan nouvo bidim bilding lan ki bò-lanmè a Lapwent Simon. Koté i ké mété sé kad la i anboché a ? Sé mésié ek sé manzel la sirtou, di si yo pa ni biro klimatizé souplé, yo ké fè bon sik. Yo pé ké sa travay pou trouvé sé senmil anplwa-a. Pou pèsonn pa anvi balié pié’y i ka prévwa an koté pou mété tousa moun. Magré sa, ni moun ka fè bon sik (yo pétet jalou) pas i prévwa péyé 65 000 éro pa mwa, pou i sa mété moun li alez. Anpami sé jalou a, ni yonn ki té mandé 2000 éro pou an fòmasion, yo di’y pa ni lajan.\nSé jou-tala adan tout sé minisipalité a ni bon sik ka fet, pas yo tout an bililik, pa ni lajan, bidjé a an dézékilib. Ban mwen sispann Kréyolad la pou zot pa di man ka fè trop sik, mé man ké pran an ti-fé épi an ti-priz sik adan’y.